'સાંજે પાંચ વાગ્યે..' વિભાકરને વધુ બોલવાની ટેવ નહોતી, પણ એ જ્યારે બોલે ત્યારે એના રણકતા અવાજમાં અંતિમ આદેશ હોય એ રીતે જ બોલતો. ભાસ્કર અને આદિત્ય ઉપરાંત સુભાષ પણ પોતાની સામે આશ્ચર્યથી તાકી રહ્યો છે એનું ભાન થયું કે તરત એણે ખુલાસો કર્યો. 'મૃત્યુ રોડ પર અકસ્માતથી થયું ગણાય એટલે હોસ્પિટલવાળાએ એમની ફોર્માલિટીઝ પૂરી કરવી પડશે. એ લોકો ડેડબોડી સીધું જ આપણને ના આપી શકે. પોલીસ પિક્ચરમાં આવશે અને ડેડબોડીને પોસ્ટમોર્ટમ માટે સિવિલ હોસ્પિટલમાં લઈ જશે. પી.એમ. પત્યા પછી આપણને કબજો મળશે.’